Nash, Natália, poslankyňa NR SR (2023-12-14):
Ďakujem, pán predsedajúci. Vážená pani ministerka, vážené poslankyne a poslanci, o konsolidácii verejných financií tu diskutujeme už tretí rokovací deň. Vypočuli sme si v tejto rozprave veľa príspevkov o tom, ako ideme na jednej strane konsolidovať, aby sme na druhej strane mohli neadresne a plošne rozhadzovať verejné financie z helikoptéry. Ako sa však konsolidácia dotkne oblasti športu, ktorej chcem venovať svoj príspevok? Práve oblasť športu je tou druhou stranou, kde vláda bude rozhadzovať verejné zdroje. Vláda deklaruje, že na verejnej správe ušetrí 55,7 mil. eur, aby ich vyplytvala na vznik nového rezortu za 100 mil. eur, nech to stojí, čo to stojí. A bude to stáť. Nielen v roku ’24, ale aj v budúcnosti. Podporné činnosti na rezorte budú naberať nových štátnych úradníkov, budú si hľadať nové činnosti, budú eventovou agentúrou pre športové podujatia, budú budovať značku Slovensko, rekonštruovať hrady a zámky, budú nosiť medaily z významných športových podujatí. To bude stáť nemalé prostriedky. Čo ma najviac mrzí, je, že vznikom nového úradu sa pretrhnú vzťahy, ktoré sa dekády budovali medzi sekciou športu a sekciami ministerstva školstva, napríklad sekciou predprimárneho vzdelávania základných škôl, stredných škôl a celoživotného vzdelávania. Tieto vzťahy boli budované na vzájomnej dôvere, rešpekte a so spoločným cieľom podporiť pohyb detí na všetkých stupňoch škôl a vychovať obyvateľstvo s pozitívnym vzťahom k pohybovým a športovým aktivitám. Nový úrad bude po svojom vzniku hľadať prieniky s turizmom. Vzťahy so školstvom sa postupne pretrhnú. Presne toto je to, čo dosiahneme, keď zriadime nový úrad programovým vyhlásením vlády, a nie po odbornej a vecnej diskusii s dosiahnutím určitého konsenzu. Namiesto zriadenia nového rezortu mohla vláda peniaze, ktoré chcela do športu naliať, poskytnúť do športu priamo navýšením prostriedkov pre kapitolu ministerstva školstva, funkčného úradu, kam šport odjakživa patril. Cez ministerstvo školstva by sa desiatky miliónov, tak ako doteraz, dostali k športovým organizáciám, aby mohli plniť svoje ciele, rozvoj svojich športov na Slovensku. Namiesto toho ide vláda naliať peniaze do úradu, ktorý ešte ani nevieme, ako bude fungovať. Zato vieme, ako fungujú veci pod manažmentom SNS. Športové hnutie roky volalo po návrate lotériových a stávkových hier pod šport. Išlo o fakt o desiatky rokov. Nikdy to nebolo možné. Zrazu sa na tom, aby Tipos prešiel pod rezort turizmu a športu, dohodli Fico s Dankom v priebehu dní. Boja sa. Inak ako kšeft sa to nedá vysvetliť. Ďalej budem čítať ustanovenia týkajúce sa športu z hlavnej knihy návrhu rozpočtu verejnej správy, aby sme si tieto výdavky ozrejmili, takže citujem. Strana 5, zhrnutie: „Predkladaný návrh rozpočtu verejnej správy na roky ’24 – ’26 okrem potrebnej konsolidácie zohľadňuje aj výrazné vplyvy legislatívnych a nelegislatívnych materiálov schválených v predchádzajúcom období. Napriek tejto skutočnosti však vláda Slovenskej republiky v predkladanom návrhu rozpočtu verejnej správy neznižuje výdavky určené na vyplácanie dôchodkov či výdavky určené na potrebu iných zraniteľných skupín obyvateľstva, ako ani výdavky na školstvo, zdravotníctvo, sociálne veci, rodinnú politiku a mnohé ďalšie oblasti, aby negatívne vplyvy na obyvateľstvo boli čo najmenšie. Vplyv legislatívy schválenej v predchádzajúcom období, ako aj opatrenia nelegislatívneho charakteru výraznou mierou ovplyvňujú tvorbu návrhu rozpočtu na nasledujúce roky. V prípade, ak by nová vláda nevykonala žiadne zmeny legislatívy v skrátenom konaní a neprijala operatívne kroky na zníženie výdavkov rozpočtu jednotlivých kapitol, tak by deficit rozpočtu verejných financií v roku ´24 dosiahol 6,55 % HDP, t. j. 8,5 mld. eur.“ Pýtam sa, myslíte si, že táto vláda už nevykoná žiadne zmeny v skrátenom legislatívnom konaní? Citujem ďalej: „Pri zohľadnení potrebného konsolidačného úsilia“ návrhu rozpočtu verejnej správy počíta... „návrh rozpočtu verejnej správy počíta aj s výdavkami určenými na prijatie trvalého 13. dôchodku vo výške priemernej mesačnej sumy daného druhu dôchodku za predchádzajúci rok, a to súčasne pri zachovaní rodičovského dôchodku. Rovnako je v návrhu rozpočtu verejnej správy zabezpečená pomoc pri splácaní úverov na bývanie v súvislosti s nárastom úrokových sadzieb, ktoré zvyšujú finančné zaťaženie domácností, a mohlo by dôjsť k vážnemu ohrozeniu platobnej“ neschop... „platobnej schopnosti obyvateľov splácať tieto úvery. Návrh rozpočtu verejnej správy taktiež zahŕňa aj výdavky na vytvorenie nového ministerstva cestovného ruchu a športu Slovenskej republiky, ktorého cieľom je posilniť a zefektívniť využívanie verejných zdrojov a potenciálu v cestovnom ruchu, rozvoj kúpeľného cestovného ruchu a cykloturistiky, ako aj podpora športu. Zároveň kvôli stále prebiehajúcej energokríze sa v rozpočte verejnej správy počíta s pomocou vlády Slovenskej republiky na kompenzáciu vysokých cien pre domácnosti s cieľom ich stabilizácie.“ Konštatujem, že konsolidácia pre vládu znamená len ďalšie a ďalšie výdavky na nový rezort, na neadresnú pomoc s nákladmi na energie, na vykurovanie bazénov, na nabíjanie tesiel, na pomoc so splácaním hypotekárnych úverov, ktorú reálne potrebuje približne 1 % týchto úverov. Strana 38, prehľad legislatívnych opatrení, citujem: „Trvalé zníženie DPH na 10 % pre gastro, vleky, aquaparky a športoviská od 1. 1. 2023. S účinnosťou od 1. 1. 2023 sa v zákone o DPH do zoznamu tovarov a služieb, na ktoré je uplatňovaná znížená sadzba 10 %, pridávajú aj služby spojené s podávaním jedál a nápojov, len reštauračné a stravovacie služby, prevádzka športových zariadení, len sprístupnenie krytých a nekrytých športových zariadení, ako napríklad štadiónov, arén, klzísk, plavární, športových ihrísk, golfových ihrísk, kolkární, tenisových kurtov a jazdiarní, na účely vykonávania športu, služby fitnescentier, len vstupné do fitnescentier, služby súvisiace s prevádzkou rekreačných parkov a pláží, len vstupné do umelých kúpalísk, a preprava osôb visutými a pozemnými lanovkami, lyžiarskymi vlekmi.“ Strana 55, rozpočtovanie iných ako daňových príjmov územnej samosprávy, citujem: „Do rozpočtov obcí sa predpokladá poskytnúť v roku ’24 transfery z fondov v celkovej sume 132 mil. eur, z toho z Environmentálneho fondu v sume 113 mil. eur, z Audiovizuálneho fondu v sume 30-tisíc eur, z Fondu na podporu umenia v sume 1,75 mil. eur, z toho bežný transfer predstavuje sumu 1,49 mil. eur a kapitálový transfer sumu 200-tisíc eur, z Fondu na podporu športu v sume 17 mil. eur a z Fondu na podporu kultúry národnostných menšín v sume 500-tisíc eur.“ Ešte mám minútu, tak budem pokračovať. Strana 61, daňové výdavky: „Nárast výdavkov pri DPH je najmä z dôvodu trvalého zníženia DPH na 10 % pre gastro, vleky, akvaparky, športoviská, od 1. 1. ’23.“ Tá je od roku ’24 mierne znížená zrušením zníženej sadzby na alkohol v reštauráciách. Ďakujeme pekne. Strana 75, vzdelávanie vrátane vedy, výskumu a športu. Toto je veľmi krátka kapitola a tou asi aj skončím. „Výdavky na oblasť vzdelávania, vedy, výskumu a športu sú financované zo zdrojov štátneho rozpočtu, európskych a štrukturálnych fondov, zo zdrojov Plánu obnovy a odolnosti v celkovej výške 4,86 mld. eur. Do oblasti sú zahrnuté výdavky regionálneho školstva, vysokých škôl, výdavky na vedu a techniku, na šport a administratívu. Oblasť vzdelávania, vedy, výskumu a športu zahŕňa výdavky kapitoly ministerstva školstva, vedy, výskumu a športu, Ministerstva vnútra Slovenskej republiky, ministerstva obrany, ministerstva zdravotníctva, Slovenskej akadémie vied a subjektov verejnej správy.“ Ďakujem veľmi pekne za pozornosť. (Potlesk.)